《顾州司马招游蟠龙洞》
清代·邵墩

众峰环一峰，地轴高屹𡿖。古洞豁云根，深邃凹无凸。

洞门荫老松，惜哉一已缺。拈花微笑人，妙相左右列。

正中钟乳悬，有若广长舌。神仙龛尚存，于兹传丹诀。

少进径盘纡，前途黑于铁。旷如复奥如，何年鬼工设。

我相与人相，浑不辨一切。投炬照光明，多取防扑灭。

著脚滑滑泥，彳亍行不辍。石骨冰人寒，顿消五情热。

终古閟日光，两柱相蟠结。众濑束盈坎，神瀵喷如雪。

渟作万丈湫，蛟龙以为穴。祷雨雨即施，吾闻诸乡耋。

逦迤出幽崖，碑苔频剔抉。司马诗法严，赋景叹超绝。

一一鹤声飞，句好我未窃。

作者简介：邵墩，字安侯，鄞县人。诸生。有《冶塘诗钞》。